KIRJALLINEN KYSYMYS E-0650/03 esittäjä(t): Erik Meijer (GUE/NGL) komissiolle. Niittyjen ryövääminen töyhtöhyypän munien keräämiseksi Frieslandin maakunnassa Alankomaissa.



Virallinen lehti nro 280 E , 21/11/2003 s. 0077 - 0078



KIRJALLINEN KYSYMYS E-0650/03 esittäjä(t): Erik Meijer (GUE/NGL) komissiolle (5. maaliskuuta 2003) Aihe: Niittyjen ryövääminen töyhtöhyypän munien keräämiseksi Frieslandin maakunnassa Alankomaissa 1. Onko komissio tietoinen siitä, että Frieslandin maakunnassa Alankomaissa edelleen jatkuu perinne, jonka mukaan maaliskuussa etsitään niityillä hautovien luonnonvaraisina elävien töyhtöhyyppien munia? Munat kerätään maasta ja ensiksi löydetty muna tarjotaan maaherralle ja joskus paikalliselle pormestarille. 2. Onko komissio tietoinen myös siitä, että tapa on niin tunnettu, että jälleen 1. päivästä maaliskuuta 8. päivään huhtikuuta kymmenettuhannet ihmiset keräävät niin paljon munia kuin löytävät? Näin ollen niityt tutkitaan useasti päivässä ja myös muita hautovien töyhtöhyyppien kanssa samoilla niityillä olevia lintuja häiritään. 3. Onko komissio tietoinen siitä, että Frieslandissa on 8 500 ihmistä, joilla on laillinen oikeus kerätä 15 munaa ja siihen oikeuttava kortti, eli kaikkiaan voidaan kerätä 127 500 munaa? Tieteellinen tutkimus on osoittanut, että munia kerättäessä häviävät tavallisissa olosuhteissa elinkelpoisimmat linnunpoikaset. 4. Katsooko komissio, että kyseisen muualla Alankomaissa tuntemattoman tavan jatkuminen on luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) mukaista? Direktiivin 5 artiklassa kielletään ankarasti muun muassa luonnonvaraisten lintujen munien ottaminen luonnosta, ellei tämä ole tarpeellista tautien torjumiseksi tai uhattuna olevan lintukannan lisäämistarkoituksessa. 5. Alankomaiden uuden kasvistoa ja eläimistöä koskevan lainsäädännön mukaisesti maakunnat voivat sallia töyhtöhyypän munien keräämisen. Alankomaissa on yksitoista muuta maakuntaa, joissa ei kyseistä mahdollisuutta ole myönnetty. Voidaanko lainsäädännössä esitetty mahdollisuus kumota, mikäli se on ristiriidassa lintudirektiivin kanssa? (1) EYVL L 103, 25.4.1979, s. 1. Margot Wallströmin komission puolesta antamayhteinen vastauskirjallisiin kysymyksiin E-0650/03 ja E-0651/03 (4. huhtikuuta 2003) Komissio on tietoinen perinteisestä töyhtöhyypän munien keräämisestä luonnosta Frieslandin maakunnassa Alankomaissa. Töyhtöhyyppä, kuten mikä tahansa eurooppalainen luonnossa esiintyvä lintulaji, kuuluu luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY (jäljempänä direktiivi) soveltamisalaan. Direktiivin 5 artiklassa kielletään ankarasti muun muassa munien keräämisen luonnosta. Poikkeuksia tähän yleiseen kieltoon voidaan myöntää ainoastaan direktiivin 9 artiklassa esitetyn tiukan poikkeusjärjestelmän nojalla, jos muuta tyydyttävää ratkaisua ei ole, ja vain tarkkaan rajatuin perustein. Asiassa on meneillään rikkomisesta johtuva menettely. Tässä yhteydessä komissio on toimittanut Alankomaille perustellun lausunnon Euroopan yhteisön perustamissopimuksen 226 artiklan nojalla. Koska tähän perusteltuun lausuntoon ei saatu vastausta, komissio päätti viedä asian yhteisöjen tuomioistuimeen Luxemburgissa. Hiukan myöhemmin Alankomaiden viranomaiset vastasivat perusteltuun lausuntoon. Tämä vastaus ja tammikuussa 2003 toimitettu täydentävä vastaus, samoin kuin kantelijalta saadut tiedot, ovat parhaillaan arvioitavina. Lisäksi, sikäli kuin niitä ei vielä ole tuotu esiin rikkomisesta johtuvan menettelyn aikana, komissio ottaa huomioon parlamentin jäsenen mainitsemat seikat tässä yhteydessä. Kaikkien asiaan liittyvien seikkojen arvioinnin lopputuloksen perusteella komissio saattaa päätellä, että direktiivin 9 artiklan edellytykset ovat olemassa ja lopettaa asian käsittelyn. Muutoin komissio voi päättää aikaisemman päätöksensä täytäntöönpanosta ja viedä asian yhteisöjen tuomioistuimeen.